กระทรวงทรัพยากรธรรมชาติและสิ่งแวดล้อม และผู้ประกอบการ 50 แห่ง เตรียมแผนรองรับการประกาศงดให้ถุงพลาสติกตั้งแต่วันที่ 1 มกราคม 2563
กระทรวงทรัพยากรธรรมชาติและสิ่งแวดล้อมและผู้ประกอบการ 50 แห่ง เตรียมแผนรองรับการประกาศงดให้ถุงพลาสติกตั้งแต่วันที่ 1 มกราคม 2563นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ได้ให้กรมส่งเสริมคุณภาพสิ่งแวดล้อมเร่งขับเคลื่อนมาตรการงดให้ถุงพลาสติกตั้งแต่วันที่ 1 มกราคม 2563 ตามมติคณะรัฐมนตรีเมื่อวันที่ 12 พฤศจิกายนที่ผ่านมา เพื่อเดินหน้าความร่วมมือระหว่างภาครัฐและเอกชนลดและเลิกใช้พลาสติกแบบใช้ครั้งเดียว (Single – Use Plastic) ที่ก่อให้เกิดผลกระทบต่อสิ่งแวดล้อมภายใต้ Roadmap การจัดการขยะพลาสติก พ.ศ. 2561 – 2573 ในเบื้องต้นมีภาคีเครือข่ายเข้าร่วมแล้ว 50 แห่ง  ที่ประกาศพร้อมงดให้บริการถุงพลาสติกหูหิ้วกับลูกค้า โดยเฉพาะถุงพลาสติกหูหิ้วแบบบาง มีความหนาน้อยกว่า 36 ไมครอน ด้วยการร่วมกันกำหนดแนวทางและวิธีการปฏิบัติที่ชัดเจนรองรับสถานการณ์ผู้ประกอบการทุกแห่ง ได้เตรียมมาตรการรองรับคำนึงถึงผลกระทบและอำนวยความสะดวกให้กับลูกค้ามากที่สุด เช่น การเตรียมบริการถุงกระดาษ หรือถุงผ้าจำหน่ายในราคาที่ไม่แพง หรือหากจำเป็นต้องรับถุงพลาสติกหูหิ้ว ลูกค้าต้องเสียค่าใช้จ่าย โดยนำเงินที่ได้เข้าร่วมกองทุนด้านสิ่งแวดล้อม หรือบริจาคให้กับโรงพยาบาล หรือมูลนิธิต่างๆ รวมทั้งการให้แต้มสะสมคะแนนเมื่อไม่รับถุง ควบคู่กับเตรียมความพร้อมผู้ให้บริการสร้างความเข้าใจและตอบคำถามกับลูกค้าที่อาจแสดงความไม่พอใจช่วงแรกๆ คาดการณ์ช่วง 2-3 เดือนแรก อาจเกิดความไม่เข้าใจและมีความวุ่นวายอยู่บ้าง แต่หลังจากนั้น สถานการณ์จะดีขึ้นประชาชนจะให้ความร่วมมือมากขึ้น ซึ่งผู้ประกอบการทุกแห่งพร้อมเดินหน้าและร่วมมือกันสร้างความเคยชินให้กับลูกค้า ขณะที่บางแห่งยังเตรียมนำร่องให้บริการลูกค้าก่อนถึงวันดีเดย์ 1 มกราคม 2563 เพื่อนำผลการทดลองนำร่องที่ได้มาหามาตรการหรือแนวทางรับมือต่อไปผู้ประกอบการ ยังแสดงความเป็นห่วงประชาชนในพื้นที่ต่างจังหวัดที่อาจยังไม่รับทราบอย่างทั่วถึง ทำให้กระทรวงทรัพยากรธรรมชาติฯเตรียมแผนสร้างการรับรู้และความเข้าใจกับประชาชน ด้วยการขอความร่วมมือจากทุกภาคส่วนที่เกี่ยวข้อง ทั้งผู้ว่าราชการจังหวัด สำนักงานทรัพยากรธรรมชาติและสิ่งแวดล้อมจังหวัด สำนักงานสิ่งแวดล้อมภาค หน่วยงานสังกัดกระทรวงทรัพยากรธรรมชาติและสิ่งแวดล้อม ภาคเอกชน รัฐวิสาหกิจ สื่อมวลชนร่วมกันรณรงค์และประชาสัมพันธ์สร้างการรับรู้และเตรียมความพร้อมให้กับประชาชนอย่างเต็มที่และต่อเนื่องมากขึ้น